
Lo bela komprincipo linguala 


Dro Bakonyi dicas ulloke : „...c radiko- 
finanta: lua aboliso e la supreso di la leda 
ca co cu (pronuncez : tsa tso tsu !) multe 
perfektigas Ido e rezultigas fonetiko 
supera ... tam pri facileso kam pri 
naturaleso." 

Sro B. dicas, ke tsa tso tsu esas leda e 
nenaturala. Kad il esas justa pri to ? Quo 
igas litero o vorto bela o leda ? Ka ne la 
sama sonogrupo esas bela por uli, por 
altri leda ? L’Angla vorto „pink" certe 
sonas al Angli prefere bela, „sheet" esas 
indiferenta. Ca vorti trovesas anke en la 
Sueda ma kom tre shokiva. Kontree „Ido" 
dicesas sonar male ad Angli o, plu juste 
dicite, la vido di ta vorto igas li repugnar. 
A me, ed a multa altra Idisti, „Ido" sonas 
tre bele. L’Ido-vorto ,tasko' kontree 

repugnas me, e kredeble nula Suedo 
sustenis olua adopto. La Germana ,siiss' 
certe sonas bele a Germani, ma al Greki 
antiqua ol kredeble esis prefere leda, nam 
en Greka ol signifikas ,porko'. 

Quo do kreas beleso o ledeso carelate ? 
La signifiko ed olua asocianta idei ! Sono- 
komplexi (vorti) qui signifikas ulo bona, 
vivo-alejanta ed agreabla, ex. ,amoro, 
libereso, honoro', sonas bele en omna 
lingui, pos ke on komprenas oli. Antee 
esencale ne. Kontree sono-grupi 
signifikanta lo desalejoza e mala o 
neagreabla, ex. la nomi di .naturalia' 
(Lat.) (naturalaji), esas leda, irgequa esas 
lia soni fizikala. 

La vokali e la konsonanti forsan diferas 
kelkete pri beleso, ex. por kanto. Por 
Sueda oreli l’Italiana sonas kredeble 
generale plu bela kam l’Angla. Ma me ne 
esas certa pri to, ke la versi ex. da Dante 
sonas plu bele ad Angla oreli kam la versi 
ex. da Tennyson, od inverse. Adminime 

ne ante parlernir la stranjera linguo. Erste 
la kompreno dil signifiko donas ul 
konsiderinda beleso al vorti. 

La vorti dil matrolinguo sonas plu bele 
kam vorti di stranjera linguo, mem se ica 
esas tre familiara, nam la vorti dil 
matrolinguo esas tamen nekompareble 
plu richa pri povo vekigar idei asocianta. 

Me do koaktesas kredar, ke la soni tsa 
tso tsu per su ipsa ne percepteble influas 
ye la beleso di ul vorto kompare a la 
influo dil signifiko e dil valoro dil vorto. 

Sro B. tamen asertas, ke ta soni esas 
leda. To esas vera pri il ipsa. Ma certe 
esas desfacila pruvar, ke ta soni mustas 
esar leda pro sua propra qualesi ad omna 
homi en omna landi. La Germana vorti 
ex. zart, zartlich, Zauber, Zierde, Zucker, 
zulacheln edc. kredeble ne esas leda por 
la majoritato dil Germani, nam ta vorti 
mustas vekigar plu o min agreabla senti 
ed asocianta idei bona che la audanto. Ma 
li kontenas la sono ts. 

Se me videskas mea nomo espelita 
,kvarfud', me shokesas, malgre ke ol esas 
fonetikale justa. Same me shokesas 
lektante letro eroroze espelita da poke 
erudita homo, qua tamen espelis segun la 
justa pronunco. Me shokesis komence 
multe da acentizo quale puero en Ido, pro 
ke altra acentizo esas familiara a me de la 
Latina. La impreso di la Sanskrita o 
Greka, transskribita per la Latina literi, 
qui en su ipsa esas la maxim bela 
existanta, aparas a me extreme stranja e 
plu leda kam la desfacila literi di ex. 
Sanskrita. Lo same eventis, kande me 
komence videskis Angla, Franca o 
Germana espelita fonetikale. Same pri la 
fonetikala espelo en la stenografsistemo 
da Melin. Ma pos lernir ol e kompreneskir 
olua valoro, ol aparas a me tre, tre bela 
pri l’aspekto. Me esas anke konvinkita, ke 
Anglo e ti qui savas l’Angla ye l’unesma 
vido mustas judikar espelo e formi quale 
,vud' vice ,would', ,sal' vice ,shall' edc. 

shokanta e leda e tote ne ,naturala'. 
Kredeble nula Anglo juus per lektar la 
klasika verki en ,Anglic', malgre ke la 
espelo di ica en su ipsa esas plu simpla e 
,naturala' segun la fakta pronunco. 

Pro quo ? Pro ke la judiko dil homi 
dependas anke de lo kustumala. Pro to la 
homi judikas, ofte, tante diverse pri lo 
bela. (Sro Talmey semblas plugrandigar la 
nombro di z en Ido : -ezo vice -eso). 

Altralatere la adheranti di Esp., Occ., 
Tolero-projeti judikas, ke ba risp. projeti 
esas ,bela'. ,On ya uzis komplete 
nacionala vorti (do ,naturala' S. Q.) en ula 
tale nomata L. I., e la rezultajo es baroka 
en la lasta grado' (Akerman en Progreso). 
Li esas certe bela por la adheranti — nam 
li kustumeskis pri la kruda soni e formi. 

Ma en lia judiko ulo altra preponderas. 
Quo esas to ? La valoro praktikala di 
mondolinguo en su ipsa, mem se ol ne 
esus absolute perfekta. Omno quo esas 
necesa por atingar lia chefa skopo : 

Idiomo di Omni por omni ne nur cesas 
shokar, mem se ol komence facis to, ma 
divenas pokope familiara e bela. 

On do agez tre cirkonspekte pri la 
egardo di ,naturaleso' o .beleso' ye 
l’unesma vido. 

Eruditi, qui savas la bnguo di meza 
Europa, experiencas, b dicas, la sento di 
,nenaturaleso' o ,ledeso' pro chanjita 
acentizo od Idigita espelo pri vorti qui 
esas familiara a li. Ma altra eruditi, che 
qui admiro pro la geniala simpleso, 
facileso ed exakteso di Ido preponderas e 
qui interesas su plu multe por nia chefa 
tasko unionar omna populi per un linguo 
ed apertar omna fonti di kulturo ad omni, 
tote ne shokesas pro l’aspekto di Ido. 
Semblas ke la majoritato dil Idisti asentas 
pri co. Same mea kolegi gimnaziala, qui 
omna savas adminime tri stranjera lingui, 
e multa altra amiki ed omna ne-eruditi, a 
qui me docis Ido kom tote nova linguo, ne 
shokesis. Li ya ne pretendis trovar omno 

en Ido egala a lia matrolinguo. Li aceptis 
kom ,naturala', ke li mustas sakrifikar 
kelka hori o semani a lernar nia linguo. 
De ca nepartisa judikanti di Ido me 
nultempe audis ulo altra kam admiro pro 
olua beleso ed eleganteso generala. 

Segun lo antee dicita e lektinte kun 
atenco la artikli da sri S. de Boer, G. 
Bozzolo e H. D. Akerman en Progreso, la 
propozo da sro Bakonyi pri c e pri la altra 
literi semblas a me ne aceptinda per su 
ipsa e ne avantajoza, kande me 
konsideras „la subverso lecikala, quan 
efektigas la propozi da sro B., por 
eliminar la litero c avan a,o,u" (Bozzolo) 
sen mencionar altra trubli. 

Or, ,Quarfood ipsa aprobas mea 
propozi', dicas sro B. Yen la texto da me 
en Prog. ,Me tote aprobas vua propozo 
pri la trakto di c k z s ch th e me 
admiras vu pro to. Me anke tre prizas to, 
ke Ido en fonetiko proximeskas ad 
Italiana. Me pregas vu aceptar la tasko 

facar kompleta listo dil chanji 
necesa.' 

Esas vera, ke me judikis lore, ke 
eleganta solvo di la problemo esus 
posibla. Ma me tote ne, segun lo citita, 
ante la trakto ed ante la vido dil kompleta 
projeto aceptis la finala rezultajo. 

La Greka admiresas generale pro sua 
beleso. Or, ,sehr produktiv sind im 
Griech. die Ausgange -azo -izo' (pr. atso, 
itso ! Videz Gr. Gram. da Kaegi). La 
historiale justa pronunco ne esas tote 
certa (videz Hirt !). Ma la pronunco -atso 
-itso edc. ne impedas ni, ex. Suedi, judikar 
la Greka extreme bela, nome ti qui savas 
ol; nam en la oreli dil altri ol kredeble ne 
efikas specale bela. ,In der spateren 
griechischen Sprache ist -itso 
ausserordentlich produktiv'. La Greki do 
esis tante fora de perceptar ledeso en la 
sono -atso e specale -itso (e ts avan altra 
vokali), ke li mem sempre pluse kreis 
vorti kun ta soni. E tamen forsan nula 

populo en irga epoko posedis tam subtila 
percepto-povo pri lo bela kam li. 

Ma por li, quale por le moderna, la 
Greka linguo ne esis juo di fixa soni de 
chefe fizikala vidpunto. No ! Ol esas la 
linguo, qua kontenas la kanti da 
Homerus, la anmo-emociganta tragedii da 
Aixchylos, Sophocles ed Euripides. En ta 
linguo parolis Sokrates koram la 
tribunalo, la Stoiki pri la vertuo kom la 
sola prizinda, la ciencisti e l’artisti pri sua 
epokifanta labori e plu tarde la Sinioro di 
Nasaret pri la posibleso atingar eterna 
feliceso mem da le maxim povra. 

Pro to ol esas bela. 

Ma la granda skopokonformeso dil 
linguo, olua kapableso expresar omna 
nuanci dil homala penso e sentimento ed 
olua relativa facileso multe kontributas a 
la impreso di lo bela. 

Or, Ido ja nun posedas la formala 
posiblesi expresar omno egale bone ed 
elegante kam la Greka. A to esas 

adjuntita facileso nekomparebla. Quale 
esas posibla ne admirar nia klasika Ido ? 
Atencez quante bela ol esas ex. sur la pag. 
201-222 en Progreso okt. 32 ! Ibe tre 
interesanta e valoroza kontenajo aparas 
en nobla vesto sen kapricoza elizioni edc. 

Se ni Idisti donas a nia epoko ulo 
komparebla a la Greka donacajo pri 
valoroza kontenajo, se ni per la moyeni di 
la nuna Ido kreas kulturala komuneso por 
nia mondo, Ido divenos tante plu 
admirata pro beleso, quante l’importo di 
uniono internaciona nuntempa esas plu 
granda. 

On asertas kelkafoye, ke Ido esas 
,monotona'. Repeto di la sama soni sen 
neceseso, repeto di neutila ornivi en la 
stilo, la tro-uzo di ula afixi pro la surmeno 
di la logiko, kande la kuntexto esas 
suficante klara, od inverse, la iterata uzo 
di ne distinganta elementi, kande la 
komuna linguo-uzo Europala donas 
impreso di monotoneso. Me mencionas 

hike nur la kapricoza uzo di la tipo en 
,Procedi di vortifado' : -o apud -ado, 
specale kande ul procedo eventas tam 
ofte kam la vortifo. La tipo : das 
Schreiben, le rire ne postulas signo por la 
nociono -ad-, ,danso' ne esas egala a 
,dansarto' segun la defino di -ad-, ed 
irgakaze maxim ofte neutila e tedanta. La 
granda autoro Talmey semblas ne uzar 
-ad- en Filologiala Temi, ed ilua stilo esas 
ne monotona ma posedas ulo ,naturala', 
pro ke olua omna elementi esas necesa ed 
utila por lia skopo. Kontree l’uzo di ,lu' 
vice il, el, ol, esas monotona pro manko di 
distingo dezirinda. Quante min la nura 
formo dil expresuro okupas la mento dil 
lektanto, quante plu la kontenajo ipsa 
salias sola, tante plu desaparas 
monotoneso. Quante plu klare, simple e 
facile on, per un sola regardo povas 
perceptar e komprenar lo tota e la parti di 
ulo, supervidar ol, dominacar ol, tante plu 
la kozo efikas bela ye komparo kun la 

sama kozo altraloke min reguloza e min 
supervidebla. Pro to regulozeso ne esas 
monotoneso tedanta, ma sparo di energio 
e kontributo a la beleso. Omno ed omni 
tendencas a regulozeso e simetreso : la 
homala korpo, la formo dil folii edc. di la 
sama arboro. On pozas la sidili en 
skolchambro, la fenestri dil domi, la 
lumizili alonge la stradi edc. maxim 
reguloze posible, ma co ne kreas 
monotoneso qua repugnas, ma lo kontrea. 
Pozez 64 punti ex. sur papero en reguloza 
figuro e sur altra papero la sama nombro 
di punti per pafilo. Qua konto di la punti 
esas plu facila ? Qua figuro esas la maxim 
bela ? Irga reguloza figuro esas plu bela, 
quankam ulmaniere monotona, kam 
nereguloza amaso di la sama punti. 

Ka la aparo di nazo en preske omna 
vizajo efikas monotona ? Imaginez la 
beleso di lo kontrea ! 

En anciena manuskripti de omna speci 
la espelo dil vorti ne esas reguloza e 

monotona ! Ho ve ! Ma malgre la importo 
por la cienco povar studiar la texti exakte, 
quala li esas, la editanti sempre 
regulozigas la espelo dil texti ye la edito. 
E la texti ne efikas monotona pro to ! 

Do semblas a me nekontesteble certa, 
ke ta itero o regulozeso, qua sempre 
donas la sama signo por la sama nociono, 
sempre klara, unsenca, forta e facile 
komprenebla expreso di lo necese 
expresenda: substantivo, adjektivo, 

verbo, tempo edc. ne nur ne esas leda 
monotonceso, ma granda avantajo de 
belesala vidpunto. La vario pri espelo e 
signifiko en Angla vorti, por ne nomar 
altri, ne donas irga avantajo por la beleso 
di la linguo kompare a la regulozeso di 
Ido. 

On mustas fine agnoskar, ke 
mondolinguo, ed anke Ido, mustas esar 
parte naturala, parte arbitriala. Naturala 
esas Ido ja nun altagrade, pro ke ol esas 
konstruktita per vivanta vorti ed elementi 

tantagrade, ke meze erudita homo en 
Europa quik komprenas la signifiko dil 
maxim multa vorti en texto. Nulo 
impedas adoptar plusa radiki e pokope 
krear egale granda nuancozeso por la 
omnadia vivo kam la cienci recevis. 
Plugrandigo di la nombro dil radiki igus 
Ido plu ,naturala'. 01 divenus plu facila en 
uzo, nam ula libereso sat granda selektar 
inter vorti, qui esas praktike en ordinara 
kazi sinonimi, faciligas. 

On ankore ne, cetere, parolez pri 
,desfacileso' en linguo, qua, posedanta 
tanta skopokonformeso, tamen ne 
postulas plu multa semani por lernesar 
kam le maxim facila vivanta postulas 
yari! On ne devas tro-evaluar ti, qui ne 
posedas sat bona eruditeso de la 
populskoli. Por ici on itere devas 
kompozar la texti maxim facila pri formi 
e vortaro. To suficas por lia bezoni. 

Arbitriala esas en Ido la ideo kompozar 
artificala linguo de diversa altra lingui, 

pluse la manko di ecepti, la logiko 
derivala, la vortifo, la espelo fonetikala, la 
unsenceso, la sempre klara distingo inter 
la gramatikala nocioni e funcioni, la 
simpleso e facileso. E ca arbitrialeso o 
,nenaturaleso' esas la maxim granda e 
valoroza havajo di nia bela linguo. 

Mikra Buletino 


po 1,50 M yare. 

La populara I d o - revuo, bunta 
ilustrita kayeri. 

La maxim difuzita Ido-monatalo! 

MB aparas sempre precize, kun omna 
aktuala Ido-informi! — 

















Mikra Buletino 


Kontenajo 

MB es neutra e tamen mediacas opinioni ; ol kontenas 
literaturaji, artikli populare ciencala, teknikala, filozofiala ed 
universala, ed imaji amuziva ed instruktiva. Pluse, omna 
informi — koncentrita — pri la Ido-movado. 

Aparo-maniero 

MB, fondita en 1923, aparas reguloze ye la komenco di omna 
monato. Redaktala klozo sempre ye la 15-a di la monato 
precedanta. 

Formato ed ampleso 

MB aparas en la formato 10,5x14,8 cm (Din A 6), omna nro 
sur 12 pagini ed en kovrilo. 

Anunci 

MB es la maxim difuzata Ido-monatalo ; en ol mikra anunci 
kustas 0,50 M la unesma 10 vorti, omna plusa vorto 0,05 M. 
Uzez la MA ! 


Separata imprimuri 

Separata imprimuri di artikli aparinta en MB kustas singla 
pag. ye ed. de 100 ex. 3,— M. 

Abonpreci ye sendo ad un adreso 


1 abono 
5 aboni 
10 aboni 
15 aboni 


1,50 Mark 
5,00 Mark 
8,00 Mark 
11,50 Mark 


20 aboni 
50 aboni 
100 aboni 


14 Mark 
24 Mark 
40 Mark 


Abonez por la grupo ! 

